Il-Kap tal-Oppożizzjoni, Simon Busuttil, reġa' spiċċa fil-mira tal-kritiċi tiegħu fil-Partit Nazzjonalista li qed jakkużawħ li fil-każ Toni Bezzina kien politikament 'naive'. Saħansitra hemm min fil-Partit Nazzjonalista li qed jerġa' juża dan il-każ biex iqajjem l-argument dwar jekk b'Simon Busuttil il-Partit Nazzjonalista ux kapaċi jirbaħ l-elezzjoni ġenerali li jmiss. Għal ħafna il-każ Toni Bezzina kien ċar kristall. Iżda, meta s-sena li għaddiet ħarġu d-dettalji ta' rapport ta' inkjesta li kien kixef kif minbarra li bagħat lill-ħaddiema tal-gvern jagħmlu xogħol fil-każ taż-Żurrieq, sfurzahom jagħmlu wkoll dikarazzjoni falza Busuttil sejjaħ il-każ tfigħ ta' tajn. Biex ifarfar minn fuq spalltu Busuttil kien qal ukoll li jiddeċiedi la tiddeċiedi l-qorti ladarba fuq il-każ kien hemm libell. Iżda, il-qorti ddeċidiet fl-aħħar jiem u Bezzina ma ġabiex żewġ. "Ma kienx jaf li kien diffiċli jirbaħha? X'ried jgħid biha din li jistenna l-qorti?" instema jistaqsi attivist tal-Partit Nazzjonalista qabel laqgħa fil-Parlament nhar it-Tlieta li għadda, li għaliha attendew diversi attivisti tal-Partit Nazzjonalista. Fosthom Herman Schiavone li wkoll huwa kandidat fuq il-ħames distrett li minnu jkun elett Bezzina. Dan l-għada li fis-sentenza tal-Qorti ntqal li l-ħaddiema marru għax-xogħol fiż-Żurrieq bil-vann tax-xogħol li kienu bih, u jirriżulta kkonfermat mix-xhieda tal-ħaddiema stess, illi huma marru waranofsinhar, u għalhekk ħassew li marru waqt il-ħin tax-xogħol, kif ingħad fl-artiklu. "Jirriżulta wkoll, illi huwa minnu li r-rikorrenti lestielhom dikjarazzjoni illi kellha tiġi ffirmata mit-tliet ħaddiema," qalet il-Qorti. Li Simon Busuttil mhux komdu b'dak li qal f'Jannar 2015 wara żjara fl-uffiċċju tal-Maltco rriżulta wkoll minn sforz iddisprat li sar il-ġimgħa li għaddiet biex is-sentenza ma tingħatax. Toni Bezzina daħħal rikors il-qorti jitlobha biex ma tieħux deċiżjoni fil-każi li fetaħ kontra l-edituri tal-orizzont u tal-KullĦadd. Il-qorti presedeuta mill-Maġistrat Francesco Depasquale m' aċċettatx dan u f'deċiżjoni qalet li "tosserva li l-kawża ilha differita għas-sentenza u d-dewmien ulterjuri mhux aċċettabbli." Bil-qorti timxi kien maħsub, Simon Busuttil ma kellux għażla oħra ħlief li jitlob lil Toni Bezzina jappella s-sentenza. Dan biex seta' jirbaħ ftit iktar ħin u joqgħod jgħid li se jistenna l-eżitu tal-appell. Sakemm jinqata' dan l-appell lil Toni Bezzina mhux se jissospendih. Xi ħaġa li xejn ma niżlet tajjeb ma' Herman Schiavone li fuq ittra anonima lil Franco Debono li kien allegat li ntbagħtet minnu ma tħallix jikkontesta l-elezzjoni ġenerali.